Cutting Edge

Cutting Edge er en norsk jazzrock-kvintett startet i 1981. Gruppa ble oppløst i 1987 men har siden 2002 kommet sammen flere ganger for konserter og festivaloppdrag.

Bandet bestod opprinnelig av medlemmene i gitarist Knut Værnes' kvartett – Edvard Askeland (bass), Morten Halle (saksofon) og Frank Jakobsen (trommer) – samt Rune Klakegg (tangenter). I 1984 overtok Stein Inge Brækhus på trommer, kun 17 år gammel.

Melodiene er i hovedsak skrevet av Halle og Klakegg.

Debutplata Cutting Edge (1982), med Jan Erik Kongshaug som produsent, vakte stor oppmerksomhet og ble Spellemannsnominert. Oppfølgeren, Our man in Paradise, kom i 1984. 

Omfattende turnevirksomhet inkluderte en måned i Storbritannia i 1983 der de blant annet spilte på festivalen Ronnie Scotts. Konserten på Kongsberg Jazzfestival i 1982 ble direktesendt på NRK TV, og de satte publikumsrekord på Moldejazz i 1983 og på Nattjazz i 1987.

I 1984–1985 turnerte de med Jan Eggum, et samarbeid som resulterte i plata E.G.G.U.M.

I 1986 ga gruppa ut sin tredje og siste plate, Duesenberg.

 Gjenforeninger 2002, 2016–2018, 2024 
Cutting Edge spilte en håndfull konserter i 2002, i anledning Hadeland Jazzforums 20-årsjubileum. Da var Jakobsen tilbake bak trommene.

I 2016 ble gruppa gjenforent til Oslo Jazzfestival, denne gang med begge trommeslagerne på plass. Samme besetning spilte på MaiJazz i Stavanger året etter, og på AnJazz på Hamar i 2018.

Da Værnes fylte 70 i 2024 var det på nytt klart for gjenforeningskonsert, på Herr Nilsen i Oslo, med blant andre Jan Eggum som gjesteartist.

 Medlemmer 

 Knut Værnes – gitar (1981–1987, 2002, 2016–)
 Edvard Askeland – bass (1981–1987, 2002, 2016–)
 Morten Halle – saksofon (1981–1987, 2002, 2016–)
 Frank Jakobsen – trommer (1981–1985, 2002, 2016–)
 Rune Klakegg – tangenter (1981–1987, 2002, 2016–)
 Stein Inge Brækhus – trommer (1985–87, 2016–)

 Diskografi 

 Album 

 1982: Cutting Edge (Odin Records)
 1984: Our man in Paradise (Odin Records)
 1986: Duesenberg (Curling Legs)
 1995: Alle tre – samlealbum (Curling Legs)

 Medvirker på 

 1985: E.G.G.U.M. – med Jan Eggum (Grappa)

 Referanser 

 Eksterne lenker 


 Cutting Edges profil på Mic.no

Kategori:Norske jazzgrupper
Kategori:Band etablert i 1981
Kategori:Opphør i 1986